'Terreur-tweeling': Saak uitgestel oor nuwe verklaring | Maroela Media
Adv. Chris MacAdam, die staatsaanklaer, het 'n verklaring aan landdros Pieter du Plessis oorhandig ter ondersteuning van die staat se aansoek om die saak te laat uitstel. Adv. Anneline van den Heever, regsverteenwoordiger vir die tweeling, het gesê sy het die verklaring gelees wat deur die staat ingedien is en dat sy eers met haar kliënte moet vergader om te besluit oor hul stappe vorentoe.
"Ons wil die bewerings wat in die verklaring gemaak word, hanteer," het Van den Heever gesê. MacAdam het gesê die staat versoek die hof om die saak uit te stel sodat daar verder ondersoek ingestel kan word na bewerings van 'n sameswering om terreurdade te pleeg. Hy het gesê die staat wil gereed wees om te kan reageer op enige kwessies wat die verdediging mag opper.
Die Thulsie-tweeling is op 9 Julie in hegtenis geneem nadat polisiebeamptes hul huis deursoek en op dokumente afgekom het wat die broers betrek by planne om terreurdade uit te voer en om by die terreurgroep Isis aan te sluit. Die Thulsie-broers is sedert hul inhegtenisneming in polisieaanhouding.
Van den Heever het verlede week gesê die staat se versoek tot uitstel is net 'n truuk om die saak te vertraag. Du Plessis het gesê aangesien die ondersoek buite die grense van die land gaan, glo hy nie dat die staat die saak met opset vertraag nie.
Die tweeling staan tereg op aanklagte van sameswering en aanhitsing om terreurdade te pleeg en saam te sweer asook van poging om terreurdade te pleeg. Hulle sal op 15 November weer in die hof verskyn.
In hierdie geval kan die sleutels maar wegraak.
Hulle wil terreur pleeg jaag hulle uit die land na n swaar tronk straf. Hier is nie plek vir terroriste nie
nie een van die twee het n fez op sy kop nie en hulle het ook nie arabiese name nie. converts na die moslem geloof, veral in n radikale organisasie soos ISIS, sal dadelik arabiese name kry wat iets van hulle nuwe moslem geloof sê. iets hier is nie pluis nie.